Geen erfporsie vir rokers nieArgieffoto (Pixabay) Dawid van Vuuren, ŉ sakeman van Pretoria, se twee seuns is hul erfporsie kwyt omdat hulle geweier het om op te hou rook, het The Star Woensdag berig. Van Vuuren se seuns, Daniel en Marius, is uit die testament gelaat en al sy bates is aan sy twee dogters bemaak. Volgens die koerant het Marius in die Pretoriase hooggeregshof die handgeskrewe testament betwis wat eers na sy pa se dood opgespoor is. Hy het gesê hy beskou die dokument as bloot ŉ dreigement vir Daniel. Volgens hom het Daniel voor hul pa se dood gesê hul pa het die “testament” opgestel waarin die dogters as enigste erfgename benoem word, in ŉ poging om hulle oor te haal om op te hou rook. Maar Daniel het gesê hy het eers na sy pa se dood van die “testament” te hore gekom, het die koerant berig. “Die waarheid is dat my pa my ŉ paar keer aangespreek het en gedreig het om my te onterf indien ek nie ophou rook nie. Ek het dit nooit ernstig opgeneem nie,” het hy gesê. Regter Cynthia Pretorius het gesê geen ander testament buiten die handgeskrewe testament is opgespoor nie. Sy het die Meester van die hof beveel om die dokument as die ware testament te aanvaar.